لچّہ
گڈی پدانک ءِ سر ءِ اوشتاتگیں مرد
چندن ساچ
چراغ انسران اتنت
تہاری ءِ لگوریں باطن ءَ من جیڑگانی آس ءِ پُر نہ چنڈ اِت ءُ شتاں
خماریں موسمانی پجی ءَ بجان اتنت سما ءِ سستگیں گمان
اے زندگی ءِ جیڑہانی پتر اِنت
اِدا زمین آزگیں بشارتاں سر ءَ نہ کنت
زمانگے ءِ کسہانی چم جیڑگ ءَ اتنت
ءُ زندگی ءِ تاک یکشلہ رچان اتنت
من پیریں فلسفی
حدا ءِ دود ءِ کسہاں کنان
ملوریں کشکے ءَ روان
چدا، من ءَ چہ پیش نزاناں باریں چنت لشکر ءَ سفر کتہ
گوں زندگی ءِ ناشناسیں ساعتاں حبر کُتہ
من پیریں فلسفی
من ءَ منی ندارگاں پدی کُتہ
من ماہکانی ءَ درآمدی ءِ چم ششت اَنت
منی گُدانی رنگ ،شپ ءَ مدام سبز بنت